SPRÁVA KOMISIE EURÓPSKEMU PARLAMENTU A RADE Výročná správa o vykonávaní dohody o voľnom obchode medzi Európskou úniou a Kórejskou republikou /* COM/2013/0100 final */





SPRÁVA KOMISIE EURÓPSKEMU PARLAMENTU A RADE Výročná správa o vykonávaní dohody o voľnom obchode medzi Európskou úniou a Kórejskou republikou 1. Úvod Dohoda o voľnom obchode medzi EÚ a Južnou Kóreou (ďalej len „dohoda“) sa predbežne vykonáva od júla 2011[1]. Je to prvá dohoda novej generácie dohôd o voľnom obchode, ktorá má ďalekosiahly a komplexný charakter. Ide takisto o prvú obchodnú dohodu EÚ uzavretú s ázijskou krajinou. Po niečo viac ako roku vykonávania dohody je ešte priskoro, aby bolo možné preukázať jej celkový vplyv, pokiaľ ide o ustanovenia týkajúce sa liberalizácie sadzobných a nesadzobných opatrení. Účinky opatrení týkajúcich sa služieb a investícií sa takisto prejavia až v dlhšom časovom rámci. Odstránenie ciel sa však v značnom rozsahu už uskutočnilo a v praxi je vidieť jeho pozitívne účinky na vývoz EÚ. Účelom tejto správy je splniť povinnosť stanovenú v nariadení Európskeho parlamentu a Rady (EÚ) č. 511/2011 z 11. mája 2011, ktorým sa vykonáva dvojstranná ochranná doložka dohody o voľnom obchode medzi Európskou úniou a jej členskými štátmi a Kórejskou republikou[2]. Podľa článku 13 ods. 1 uvedeného nariadenia Komisia zverejňuje výročnú správu o uplatňovaní a vykonávaní dohody. Okrem toho sa v článku 3 ods. 3 stanovuje, že Komisia predkladá Európskemu parlamentu a Rade výročnú monitorovaciu správu o aktualizovaných štatistikách dovozu výrobkov z Kórey v citlivých odvetviach. 2. Celkové hodnotenie: vývoj obchodu a úspory z ciel V tejto správe sa uvádza prehľad hlavných záverov vyplývajúcich z porovnania údajov za prvý rok vykonávania dohody (obdobie od júla 2011 do júna 2012) s priemerom údajov za posledné štyri dvanásťmesačné obdobia (ďalej len „referenčné obdobie“). Táto metóda porovnania, ktorá pokrýva dlhšie časové obdobie, eliminuje vplyv krízy. 2.1. Vývoj obchodu Vývoz EÚ do Kórey sa celkovo zvýšil o 37 %. Vývoz úplne liberalizovaných výrobkov sa od začiatku predbežného vykonávania dohody zvýšil viac než vývoz ostatných výrobkov. Vývoz týchto výrobkov, ktorý tvorí 35 % vývozu EÚ do Kórey, sa v období od júla 2011 do júna 2012 v porovnaní s referenčným obdobím zvýšil o 54 % (4,4 mld. EUR). Na porovnanie: vývoz rovnakých úplne liberalizovaných výrobkov do ostatných krajín sveta sa zvýšil o 27 %. Ide o odlišnú situáciu než v prípade výrobkov, ktoré nepodliehajú žiadnym preferenciám a predstavujú 18 % vývozu EÚ. Tento vývoz sa za uvedené obdobie zvýšil o 20 %. V prípade čiastočne liberalizovaných výrobkov, ktoré tvoria 43 % vývozu EÚ, sa vývoz zvýšil o 35 % alebo 3,9 mld. EUR. Pri porovnaní miery rastu vývozu úplne liberalizovaných výrobkov do Kórey s bežnou mierou rastu rovnakých výrobkov do ostatných krajín sveta výsledný rozdiel v raste predstavuje vyšší vývoz v hodnote viac ako 2 mld. EUR. Zároveň sa dovoz EÚ z Kórey iba nepatrne zvýšil (1 %). Zrejmý negatívny vplyv na mieru rastu kórejského vývozu do EÚ mala súčasná hospodárska situácia v EÚ. Ďalším dôvodom poklesu vývozu tovaru z Kórey do EÚ je skutočnosť, že kórejské podniky pokračujú v premiestňovaní výroby do EÚ a ostatných krajín, čo nahrádza priamy vývoz z Kórey. Napríklad kórejskí výrobcovia automobilov zriadili výrobné závody v Českej republike a na Slovensku a kórejskí výrobcovia elektroniky vlastnia výrobné podniky vo viacerých členských štátoch EÚ, čím prispievajú k zamestnanosti a rastu v EÚ. 2.2. Úspory z ciel Značné úspory z ciel sa dosiahli ešte pred úplným vykonávaním dohody. Podľa konzervatívneho predpokladu suma úspor z ciel uplatňovaných na vývoz EÚ dosiahla počas prvých dvanástich mesiacov vykonávania dohody približne 600 mil. EUR. Uvedený údaj je založený na miere využitia preferencií EÚ okolo 50 %, zatiaľ čo v prípade kórejského vývozu je miera využitia preferencií 68 %. Napriek tomu, že miera využitia preferencií EÚ sa postupne v druhej polovici prvého roka vykonávania dohody zvyšovala, kórejský vývoz má stále vyššiu mieru využitia preferencií než vývoz EÚ. To možno vysvetliť viacerými faktormi vrátane rôznych podmienok pre uplatňovanie nových administratívnych colných postupov a rozdielov vo vývozných profiloch spoločností, keďže do EÚ vyvážajú predovšetkým veľké kórejské spoločnosti, zatiaľ čo vývozcovia z EÚ sú skôr rozdrobení. Túto situáciu možno čiastočne vysvetliť uplatňovaním ustanovenia o priamej preprave, keďže v niektorých prípadoch môže tovar, ktorý je prepravovaný prostredníctvom veľkých logistických centier, ako sú Singapur alebo Hongkong, stratiť nárok na preferencie. 2.3. Automobilové odvetvie a ďalšie odvetvové účinky Dovoz automobilov (HS8703) do EÚ z Kórey sa počas prvého roka vykonávania dohody zvýšil v porovnaní s referenčným obdobím o 20 % (663 mil. EUR) v hodnotovom vyjadrení a o 12 % (+ 45 000 automobilov) v objemovom vyjadrení. Napriek zvýšeniu dovozu automobilov z Kórey od začiatku predbežného vykonávania dohody, úroveň dovozu automobilov zostáva 37 % pod úrovňou za rovnaké dvanásťmesačné obdobie pred štyrmi rokmi. Zvýšenie dovozu kórejských automobilov sa čiastočne uskutočnilo na úkor dovozu z iných krajín. Od začiatku predbežného vykonávania dohody sa celkový dovoz automobilov EÚ z ostatných krajín sveta znížil v porovnaní s referenčným obdobím o 15 % v objemovom vyjadrení a o 1,5 mld. EUR v hodnotovom vyjadrení. Je nepravdepodobné, aby bolo možné značný podiel zvýšenia dovozu automobilov do EÚ z Kórey pripísať liberalizácii na základe dohody, keďže zo strany EÚ sa uskutočnila len nepatrná liberalizácia; colné sadzby EÚ sa počas roka znížili o 3 percentuálne body na stredné a veľké automobily a o 1,7 percentuálneho bodu na malé automobily, a to z pôvodnej úrovne 10 % k dátumu začatia predbežného vykonávania dohody a o rok neskôr znovu. Tento údaj je potrebné upraviť o zníženie hodnoty eura o 7,2 % počas prvých 12 mesiacov vykonávania dohody, čím sa vyrovná zníženie ciel za toto obdobie. Podľa Eurostatu sa vývoz automobilov z EÚ do Kórey počas prvého roka vykonávania dohody zvýšil v porovnaní s referenčným obdobím o 69 % (840 mil. EUR) v hodnotovom vyjadrení a o 70 % (+ 33 000 kusov) v objemovom vyjadrení. Automobily boli čiastočne liberalizované; kórejské dovozné clo bolo znížené o 1,4 percentuálneho bodu. Pokiaľ ide o ďalšie odvetvia, vývoz EÚ strojov a mechanických zariadení (úplne liberalizovaný), ktorý tvorí viac ako tretinu vývozu EÚ do Kórey, sa od začiatku predbežného vykonávania dohody v porovnaní s referenčným obdobím zvýšil o 25 %. Túto skutočnosť možno čiastočne zdôvodniť okamžitým odstránením väčšiny 5 % až 8 % ciel v týchto odvetviach, ako aj odstránením niektorých necolných prekážok, ako je napríklad prijatie vlastnej certifikácie zo strany Kórey v prípade elektromagnetickej kompatibility a elektrickej bezpečnosti strojov. Ostatné dôležité odvetvia takisto zaznamenali značné zvýšenie vývozu EÚ úplne alebo čiastočne liberalizovaných výrobkov: dopravné zariadenia (51 %), chemické výrobky (23 %), plasty a guma (30 %), textil a odevy (25 %) a základné kovy (20 %). Pokiaľ ide o poľnohospodárske výrobky, vývoz zvierat a živočíšnych výrobkov sa zvýšil o 84 % a upravených potravín o 35 %. Značné zvýšenie bolo zaznamenané v dovoze a vývoze minerálnych palív. Existujú však náznaky, že tieto zvýšenia čiastočne spôsobili vonkajšie faktory, najmä politické napätie na Blízkom východe. Mesačné údaje týkajúce sa vývozu služieb za obdobie po začatí vykonávania dohody ešte nie sú k dispozícii. Dohoda však bude prospešná pre niektoré odvetvia, najmä telekomunikácie, finančné služby, environmentálne služby a odborné služby, a to z dôvodu legislatívnych zmien v Kórei. Mnohé obmedzenia platné pred začatím vykonávania dohody však prestanú platiť až po uplynutí prechodných období, ktoré Kórea potrebuje, aby upravila svoj regulačný rámec. Preto sa účinky vykonávania dohody prejavia v jednotlivých odvetviach až po určitom čase. V ostatných odvetviach, ako napr. námorná doprava a stavebné služby, dohoda stanovila existujúcu úroveň liberalizácie. Tým sa zabezpečila právna istota pre poskytovateľov týchto služieb, pokiaľ ide o jednostranné obnovenie prekážok zo strany Kórey v budúcnosti. Tabuľka 1: Obchod s osobnými automobilmi medzi EÚ a Kóreou za obdobie od júla 2011 do júna 2012 v porovnaní s priemerom za posledné štyri dvanásťmesačné obdobia (zmena v mil. EUR a tis. jednotiek) || Dovoz || Vývoz HS6 || Hodnota (mil. EUR) || Zmena (%) || Jednotky (1000) || Zmena (%) || Hodnota (mil. EUR) || Zmena (%) || Jednotky (1000) || Zmena (%) 870310 || 0 || -28,3 || 0 || 128,0 || 0 || -92,6 || 0 || -76,9 870321 || 132 || 41,3 || 11 || 15,2 || 0 || -61,2 || 0 || -56,9 870322 || 172 || 33,9 || 17 || 18,2 || 5 || 172,4 || 0 || 169,7 870323 || -47 || -7,3 || -17 || -21,8 || 37 || 7,7 || 0 || -2,2 870324 || -17 || -74,1 || -1 || -76,0 || 84 || 19,8 || 3 || 32,2 870331 || 172 || 357,9 || 22 || 313,1 || 2 || 1191,7 || 0 || 1118,2 870332 || 360 || 22,0 || 23 || 18,7 || 482 || 229,7 || 23 || 182,6 870333 || -108 || -69,2 || -10 || -75,8 || 231 || 225,1 || 7 || 228,3 870390 || 0 || 8,0 || 0 || -32,0 || 0 || -30,3 || 0 || -43,8 Spolu || 663 || 19,9 || 45 || 11,7 || 840 || 68.6 || 33 || 69,5 Zdroj: COMEXT Vysvetlenie kódov HS6 v tabuľke 1 prílohy 870310 || || Vozidlá zvlášť konštruované na jazdu na snehu; špeciálne vozidlá na prepravu osôb na golfových ihriskách a podobné vozidlá 870321 || Benzín || Osobné automobily a ostatné motorové vozidlá s objemom valcov nepresahujúcim 1 000 cm3 870322 || Osobné automobily a ostatné motorové vozidlá s objemom valcov presahujúcim 1 000 cm3, ale nepresahujúcim 1 500 cm3 870323 || Osobné automobily a ostatné motorové vozidlá s objemom valcov presahujúcim 1 500 cm3, ale nepresahujúcim 3 000 cm3 870324 || Osobné automobily a ostatné motorové vozidlá s objemom valcov presahujúcim 3 000 cm3 870331 || Diesel || Osobné automobily a ostatné motorové vozidlá s objemom valcov nepresahujúcim 1 500 cm3 870332 || Osobné automobily a ostatné motorové vozidlá s objemom valcov presahujúcim 1 500 cm3, ale nepresahujúcim 2 500 cm3 870333 || Osobné automobily a ostatné motorové vozidlá s objemom valcov presahujúcim 2 500 cm3 870390 || || Ostatné osobné automobily a ostatné motorové vozidlá 3. Činnosť rôznych orgánov zodpovedných za vykonávanie zriadených v rámci dohody V inštitucionálnych ustanoveniach dohody o voľnom obchode medzi EÚ a Kóreou sa stanovilo zriadenie siedmich osobitných výborov, siedmich pracovných skupín a dialógu o záležitostiach duševného vlastníctva. Výbor pre obchod v rámci dohody medzi EÚ a Kóreou plní úlohu dohľadu a zabezpečuje riadne fungovanie dohody. Počas prvého roka vykonávania dohody zasadla väčšina inštitucionálnych orgánov zriadených v rámci dohody. Ak sa zohľadnia aj tie výbory a pracovné skupiny, ktoré zasadli v druhom polroku 2012, zostávajú už len tri orgány, ktorých zasadnutie sa ešte nekonalo: Výbor pre kultúrnu spoluprácu EÚ - Kórea, Pracovná skupina pre vládne obstarávanie v rámci dohody medzi EÚ a Kóreou a Pracovná skupina pre zemepisné označenia v rámci dohody medzi EÚ a Kóreou. Je potrebné poznamenať, že ako sa stanovuje v Protokole o kultúrnej spolupráci, Výbor pre obchod nemá žiadne právomoci vo veciach týkajúcich sa tohto protokolu a Výbor pre kultúrnu spoluprácu vykonáva všetky funkcie Výboru pre obchod, pokiaľ ide o tento protokol. Prvé zasadnutie Výboru pre obchod, ktorému spolupredsedali komisár Karel De Gucht a v súčasnosti už bývalý kórejský minister obchodu Kim Jong-hoon, sa konalo 12. októbra 2011 v Soule. Počas zasadnutia obe strany podpísali návrhy rozhodnutí o rokovacom poriadku Výboru pre obchod a zoznam panelu pre urovnávanie sporov. Preskúmali vykonávanie dohody v oblasti obchodu s tovarom a so službami, pravidiel a obchodu a trvalo udržateľného rozvoja. Uskutočnili sa takisto diskusie o možnostiach zlepšenia spolupráce s cieľom podporiť vzájomný obchod a o hospodárskom výhľade. Zasadnutie Colného výboru zriadeného v rámci dohody medzi EÚ a Kóreou sa konalo v dňoch 14. – 15. decembra 2011 v Soule a diskutovalo sa na ňom o rokovacom poriadku a efektívnom fungovaní výboru. Obe strany sa dohodli na výmene údajov a informácií týkajúcich sa využívania dohody. Diskutovalo sa o rôznych aspektoch vykonávania dohody a účinnosti overovania pôvodu, ako aj o otázke preformulovania ustanovenia o priamej preprave. Výbor sa takisto zaoberal transpozíciou zoznamu pravidiel pôvodu do HS 2012, medzinárodnými záležitosťami colnej politiky a otázkami vzájomnej administratívnej pomoci. V dňoch 26. – 27. apríla 2012 sa v Bruseli konali prvé zasadnutia troch pracovných skupín zriadených v rámci dohody medzi EÚ a Kóreou, a to Pracovnej skupiny pre motorové vozidlá a ich časti, Pracovnej skupiny pre farmaceutické výrobky a zdravotnícke pomôcky a Pracovnej skupiny pre chemické látky. Pracovná skupina pre motorové vozidlá a ich časti rokovala o vykonávaní tých aspektov dohody, ktoré sa týkajú automobilového odvetvia, najmä regulačných aspektov vzťahujúcich sa na akceptovanie výrobkov. Takisto sa uskutočnila vzájomná výmena informácií o existujúcich a nových regulačných iniciatívach. Pracovná skupina pre farmaceutické výrobky a zdravotnícke pomôcky diskutovala o kórejskej reforme týkajúcej sa úhrady ceny farmaceutických výrobkov, metodike znižovania úhrady cien zdravotníckych pomôcok, zmene týkajúcej sa obdobia na predloženie pripomienok k rozhodnutiam o cenách a úhradách v prípade farmaceutických výrobkov, testovaní kvality farmaceutických výrobkov a zdravotníckych pomôcok a o regulačnej spolupráci. Pracovná skupina pre chemické látky si vymenila názory o spolupráci, pokiaľ ide o zavedenie a vykonávanie právnych predpisov v oblasti chemických látok v Kórei a o mechanizmy technickej spolupráce v tejto oblasti. Venovala sa tiež otázke možnej výmeny zamestnancov medzi kórejským ministerstvom životného prostredia a Európskou chemickou agentúrou (ECHA). Zasadnutie Výboru pre sanitárne a fytosanitárne opatrenia sa konalo 25. júna 2012 v Bruseli. Výbor rokoval o otázkach zaujímavých pre obe strany: rokovací poriadok výboru, transparentnosť a výmena informácií, budovanie vzájomnej dôvery, posilnenie spolupráce v oblasti dobrých životných podmienok zvierat a o problémoch, ktoré vznikajú pri uplatňovaní sanitárnych alebo fytosanitárnych opatrení. Dňa 26. júna 2012 sa v Bruseli uskutočnilo prvé zasadnutie Výboru pre obchod a trvalo udržateľný rozvoj a 27. júna 2012 nasledovalo zasadnutie Fóra občianskej spoločnosti, poradného orgánu, ktorý tvoria európske a kórejské domáce poradné skupiny. Zasadnutie Výboru pre obchod a trvalo udržateľný rozvoj bolo príležitosťou na výmenu informácií o iniciatívach oboch strán v oblasti obchodu a trvalo udržateľného rozvoja, na diskusiu o doterajšom vykonávaní kapitoly 13 dohody a o ďalších krokoch. Výbor prijal rozhodnutie o rokovacom poriadku Fóra občianskej spoločnosti a o zriadení zoznamu expertov v súlade s článkom 13.15.3 dohody. Výsledkom zasadnutia výboru boli závery zamerané na inštitucionálne, pracovné a environmentálne aspekty jeho fungovania. Členovia Fóra občianskej spoločnosti boli počas zasadnutia 27. júna 2012 informovaní o výsledkoch zasadnutia Výboru pre obchod a trvalo udržateľný rozvoj. Na fóre sa vymenili informácie o vykonávaní kapitoly 13 dohody a o spolupráci v osobitných hospodárskych, sociálnych a environmentálnych záležitostiach. Štvrtá časť tejto správy sa podrobnejšie venuje plneniu povinností vyplývajúcich z kapitoly 13 dohody a činnostiam domácej poradnej skupiny a Fóra občianskej spoločnosti. Dňa 25. septembra 2012 po prvýkrát zasadol Výbor pre obchod s tovarom zriadený v rámci dohody medzi EÚ a Kóreou. Výbor sa zaoberal viacerými otázkami vykonávania dohody, ako aj regulačnými záležitosťami, ktoré majú vplyv na dvojstranné obchodné toky v týchto odvetviach: časti lietadiel, elektrické a elektronické výrobky, potraviny a poľnohospodárske výrobky, kozmetické výrobky a tenkovrstvové solárne panely. Výbor sa takisto venoval otázke pravdepodobného dosahu pristúpenia Chorvátska k EÚ v júli 2013 na dohodu. Dňa 26. septembra 2012 sa v Bruseli konalo prvé zasadnutie Výboru pre pásma pasívneho zušľachťovacieho styku na Kórejskom polostrove. Výbor diskutoval o dôležitosti tejto otázky pre Kóreu, ktorá je pre EÚ náročná z právneho aj politického hľadiska. Dohodlo sa, že obe strany si budú vymieňať informácie a pokračovať v diskusii o tejto problematike. Prvé zasadnutie Dialógu o záležitostiach duševného vlastníctva, ktorý sa ustanovuje v kapitole 10 dohody, sa uskutočnilo 26. septembra 2012. Obe strany opätovne potvrdili prvoradú dôležitosť, ktorú pripisujú záležitostiam duševného vlastníctva ako základnému nástroju na podporu investícií, tvorivosti a zamestnanosti. Zasadnutie umožnilo EÚ a Kórei výmenu užitočných informáciách týkajúcich sa ich najnovšieho legislatívneho a politického vývoja v oblasti duševného vlastníctva. EÚ využila príležitosť a informovala Kóreu o niekoľkých otázkach týkajúcich sa presadzovania práv duševného vlastníctva, ktoré stále vzbudzujú obavy európskych podnikov vrátane neoprávneného využívania obchodných značiek, počtu výmazov v kórejskom patentovom systéme a vykonávania ustanovení týkajúcich sa autorských práv, pokiaľ ide o práva na verejný výkon v Kórei. Takisto sa uskutočnila diskusia o spôsoboch zintenzívnenia výmeny informácií a posilnenia spolupráce s cieľom podporiť príslušné MSP. Obe strany si tiež v krátkosti vymenili informácie o súčasnom vývoji na viacstrannej úrovni (WTO a WIPO). V Soule sa 27. septembra 2012 konalo zasadnutie Výboru pre obchod so službami, usadzovanie a elektronický obchod a Pracovnej skupiny pre dohodu o vzájomnom uznávaní. Zasadnutia výboru a pracovnej skupiny umožnili užitočnú výmenu informácií medzi stranami o vykonávaní záväzkov oboch strán vyplývajúcich z dohody v odvetviach, ako sú finančné služby, odborné služby, telekomunikácie, environmentálne služby, poštové a logistické služby a maloobchodné služby. Dňa 16. októbra 2012 sa v Bruseli konalo druhé zasadnutie Výboru pre obchod, ktorému spolupredsedali komisár Karel De Gucht a kórejský minister obchodu Bark Taeho. Výbor preskúmal vykonávanie dohody vzhľadom na činnosť uskutočnenú v rámci osobitných výborov a pracovných skupín a dospel k záveru, že tieto orgány by mali urýchliť vykonávanie dohody a zamerať sa na dosahovanie konkrétnych výsledkov. Výbor sa venoval otázkam vykonávania týkajúcim sa prílohy o necolných prekážkach v prípade motorových vozidiel a ich dielov, farmaceutických výrobkov, doložky o priamej preprave, vzájomného uznávania schválených hospodárskych subjektov, pásiem pasívneho zušľachťovacieho styku na Kórejskom polostrove a služieb, najmä finančných služieb, poštových a maloobchodných služieb. Diskutovalo sa tiež o ostatných otázkach, ktoré ovplyvňujú vzájomný obchod medzi EÚ a Kóreou. Pred koncom roka 2012 zasadli ďalšie dva inštitucionálne orgány: druhýkrát Colný výbor a prvýkrát Pracovná skupina pre spoluprácu v oblasti obchodných nápravných prostriedkov. Pokiaľ ide o Výbor pre kultúrnu spoluprácu v súvislosti s Protokolom o kultúrnej spolupráci, uskutočnili sa prvé kroky s kórejskou stranou a na zasadnutí Rady 23. augusta bol na diskusiu predložený návrh Komisie rozhodnutia Rady o zriadení výboru a o jeho rokovacom poriadku. 4. Splnenie povinností podľa kapitoly 13 dohody týkajúcich sa obchodu a trvalo udržateľného rozvoja Vysokí úradníci EÚ a Kórey sa stretli 26. júna 2012 na prvom zasadnutí Výboru pre obchod a trvalo udržateľný rozvoj v rámci dohody. Zasadnutie bolo užitočnou príležitosťou na výmenu informácií o iniciatívach oboch strán v oblasti obchodu a trvalo udržateľného rozvoja, na diskusiu o doterajšom vykonávaní kapitoly a o ďalších krokoch. Výbor sa okrem toho venoval niektorým procedurálnym otázkam. Obe strany zdôraznili dôležitosť udržiavania vhodných komunikačných kanálov s orgánmi občianskej spoločnosti zriadenými v rámci kapitoly o obchode a trvalo udržateľnom rozvoji. Výbor sa dohodol na výmene informácií o výsledkoch zasadnutí príslušných domácich poradných skupín a na pravidelnom zasadnutí s Fórom občianskej spoločnosti počnúc od jeho prvého zasadnutia, ktoré sa konalo 27. júna 2012. Výbor dospel k záveru, že prvé zasadnutie bolo produktívne a prinieslo pozitívne výsledky. Dohodlo sa na dôležitých podrobnostiach o fungovaní inštitucionálnych mechanizmov, pokiaľ ide o kapitolu o obchode a udržateľnom rozvoji. Konala sa takisto hĺbková diskusia o podstatných pracovných a environmentálnych záležitostiach, ktoré súvisia s obchodom. Bol postavený dobrý základ pre ďalší postup a výbor sa takisto teší na zapojenie domácich poradných skupín a Fóra občianskej spoločnosti. 5. Vykonávanie nariadenia (EÚ) č. 511/2011 Nariadenie (EÚ) č. 511/2011 je vnútorným právnym predpisom EÚ, ktorým sa vykonáva dvojstranná ochranná doložka dohody o voľnom obchode medzi Európskou úniou a Kóreou. Nariadenie takisto obsahuje možnosť zaviesť predbežné opatrenia dohľadu a podľa článku 3 nariadenia sa od Komisie vyžaduje, aby monitorovala vývoj štatistík dovozu a vývozu v citlivých odvetviach, na ktoré môže mať vplyv vrátenie cla. 5.1. Ochranné opatrenia a predbežné opatrenia dohľadu Počas prvého roka vykonávania dohody Komisia nedostala žiadnu žiadosť o začatie vyšetrovania ochranných opatrení, a preto neboli prijaté žiadne opatrenia. Je však potrebné poznamenať, že 4. augusta 2012, t. j. krátko po prvom roku vykonávania dohody, Francúzsko predložilo Komisii žiadosť o zavedenie predbežných opatrení dohľadu na dovoz automobilov s pôvodom v Kórei. Francúzska žiadosť vychádzala z právneho ustanovenia týkajúceho sa sústredenia nárastu dovozu v jednom alebo viacerých členských štátoch [článok 6 ods. 2 nariadenia (EÚ) č. 511/2011]. Táto žiadosť bola založená na štatistických údajoch za veľmi krátke obdobie, a čo je dôležitejšie, neobsahovala žiadne informácie o sústredení nárastu dovozu v jednom alebo vo viacerých členských štátoch, ako sa uvádza v ustanovení, na ktoré sa Francúzsko odvolávalo. Komisia však napriek tomu starostlivo preskúmala vývoj dovozu z Kórey do EÚ a Francúzska za posledných päť rokov a dospela k záveru, že neboli splnené právne podmienky na prijatie tohto opatrenia, keďže nedošlo k sústredeniu nárastu dovozu v jednom alebo vo viacerých členských štátoch. Na základe uvedeného bolo prijaté rozhodnutie o nezavedení predbežných opatrení dohľadu. 5.2. Monitorovanie Ako sa stanovuje v článkoch 3 a 11 nariadenia (EÚ) č. 511/2011 Komisia monitorovala vývoj štatistík dovozu a vývozu kórejských výrobkov v citlivých odvetviach, na ktoré môže mať vplyv vrátenie cla. Tými odvetviami sú automobilové odvetvie, textilné odvetvie a odvetvie spotrebnej elektroniky. Od začiatku predbežného vykonávania dohody Komisia každé dva mesiace informovala o výsledkoch monitorovania členské štáty, Európsky parlament a príslušné zainteresované strany. Je potrebné poznamenať, že monitorovanie sa rozšírilo na automobilové diely, a to po náležite odôvodnenej žiadosti zo strany dotknutého odvetvia. a) Vývoj kórejského dovozu do EÚ v monitorovaných odvetviach V tejto časti sú zhrnuté výsledky monitorovania počas prvého roka vykonávania dohody. Zodpovedajúce grafy sú pripojené k tejto správe. Je potrebné uviesť, že na účely monitorovania sa porovnávali údaje za jednotlivé roky, a preto sa niektoré číselné údaje môžu líšiť od údajov všeobecnej analýzy v druhej časti tejto správy, kde sa použila iná metóda porovnania s cieľom vylúčiť dosah krízy. i) Automobilové odvetvie Dovoz automobilov sa zvýšil o 41 % v prvom roku predbežného vykonávania dohody (júl 2011 – jún 2012) v porovnaní s predchádzajúcim rokom (júl 2010 – jún 2011). Je potrebné poznamenať, že úroveň dovozu v absolútnom vyjadrení počas prvého roka vykonávania dohody je stále oveľa nižšia než úroveň dovozu pred štyrmi rokmi. Dovoz za obdobie od júla 2011 do júna 2012 predstavuje len 72 % dovozu za obdobie od júla 2007 do júna 2008. To potvrdzuje analýza dovozných trendov v časti 2.3. Analýza založená na štvrťročných údajoch dokazuje, že rastúci trend pozorovaný v posledných rokoch sa začal pred predbežným vykonávaním dohody. Pokiaľ ide o automobilové diely dovoz sa zvýšil o 47 % v prvom roku predbežného vykonávania dohody (júl 2011 – jún 2012) v porovnaní s predchádzajúcim rokom (júl 2010 – jún 2011). Toto zvýšenie je pokračovaním rastúceho trendu, ktorý sa začal už v období od júla 2008 do júna 2009. Zdá sa však, že toto zvyšovanie sa zintenzívnilo od začatia predbežného vykonávania dohody. Štvrťročné údaje nasvedčujú tomu, že po miernom poklese na konci roka 2011 rastúci trend pokračoval v prvých dvoch štvrťrokoch 2012. ii) Textilné odvetvie Dovoz textilu sa znížil o 30 % v prvom roku predbežného vykonávania dohody (júl 2011 – jún 2012) v porovnaní s predchádzajúcim rokom (júl 2010 – jún 2011). To nasledovalo po značnom náraste, ku ktorému došlo počas dvoch rokov pred začatím predbežného vykonávania dohody. Keďže dovoz značne kolísal, je ťažké určiť všeobecný trend na základe štvrťročných údajov. Došlo k výraznému zvýšeniu dovozu v poslednom štvrťroku 2011, ale potom dovoz opäť klesol na pôvodnú úroveň. iii) Odvetvie elektroniky Dovoz elektroniky sa zvýšil o 8 % v prvom roku predbežného vykonávania dohody (júl 2011 – jún 2012) v porovnaní s predchádzajúcim rokom (júl 2010 – jún 2011). Úroveň dovozu v absolútnom vyjadrení je však výrazne pod úrovňou dovozu pred krízou: dovoz za obdobie od júla 2011 do júna 2012 predstavuje len 63 % dovozu za obdobie od júla 2007 do júna 2008. Analýza dovozu na základe štvrťročných údajov potvrdzuje, že došlo k zvýšeniu dovozu v poslednom štvrťroku 2011, čo možno zdôvodniť sezónnymi vplyvmi. b) Vrátenie cla Osobitné monitorovanie sa uskutočnilo v súvislosti s vrátením cla, ako sa stanovuje v článku 11 ods. 1 nariadenia (EÚ) č. 511/2011, s cieľom posúdiť zahraničné zdroje v kórejskom výrobnom procese a tým vo vývoze konečných výrobkov z Kórey do EÚ. Analýza sa zamerala na vymenené množstvá výrobkov, ktoré boli predmetom monitorovania, počas prvých 6 mesiacov roku 2012 v porovnaní s rovnakým obdobím roku 2011, keď sa ešte nevykonávala dohoda, keďže ide o najviac relevantné dostupné údaje. Pokiaľ ide o odvetvie elektroniky, dovoz do EÚ sa zvýšil najmä v prípade týchto kódov: 8519.81, 8526.92, 8527.12, 8527.21, 8527.92 a 8528.73. Dovoz častí týchto výrobkov do Kórey sa znížil: v prípade 8522 nastalo zníženie z Číny (– 10 %) a Japonska (– 23 %) alebo v prípade 8529 nastalo zvýšenie z Číny (+ 10 %), ale zníženie z Japonska (– 28 %). Vo všetkých prípadoch zvýšenie dovozu vstupov nie je značné v porovnaní so zvýšením dovozu konečných výrobkov. Pokiaľ ide o textil, jediné zvýšenie dovozu z Kórey do EÚ nastalo v prípade výrobkov kódu 5509 (+ 5 %). V prípade tohto výrobku by pravidlá pôvodu umožnili dovoz výrobkov z chemických strižných vlákien 5503 a 5504. Dovoz týchto vstupov do Kórey sa predsa len značne zvýšil v roku 2012 (okrem iného v prípade dovozu do Kórey z niektorých členských štátov, ktoré, ako sa zdá, využili vykonávanie dohody). V prípade automobilov kódu 8703 došlo k celkovému zvýšeniu vývozu do EÚ (priemerne + 24 %), hoci to neplatí pre všetky typy automobilov v závislosti od druhu motora. Medzitým sa dovoz vstupov do Kórey takisto zvýšil, buď v takmer rovnakom pomere (+ 24 % z Číny v prípade automobilových dielov kódu 8708, ale – 33 % v prípade Japonska) alebo v menšom pomere (+ 8 % v prípade Číny pre dieselové motory, ale – 2 % v prípade Japonska; + 8 % v prípade Číny pre automobilové diely, ale – 12 % v prípade Japonska; – 35 % v prípade Číny pre ostatné motory a – 17 % v prípade Japonska). Z jednotlivých uvedených skutočností vyplýva, že umožnenie vrátenia cla nemalo v prípade výrobkov, ktoré boli predmetom osobitného monitorovania, zrejmý podstatný vplyv na výrobné vzorce v Kórei. 6. Záver Po len jednom roku vykonávania dohody je ešte priskoro vyvodiť závery týkajúce sa dlhodobého vplyvu dohody o voľnom obchode medzi EÚ a Kóreou, prvé signály sú však sľubné: existuje jasný dôkaz o tom, že prvý rok vykonávania dohody priniesol značný prospech pre EÚ a vývoz EÚ do Kórey je na vzostupe. Počas prvého roka vykonávania dohody sa vývoz EÚ do Kórey v porovnaní s referenčným obdobím celkovo zvýšil o 37 % a vývoz úplne liberalizovaných výrobkov od začiatku predbežného vykonávania dohody sa zvýšil viac než vývoz ostatných výrobkov. Pokiaľ ide o kórejský dovoz do EÚ, súčasná hospodárska situácia v Európe mala zrejmý negatívny dosah na mieru rastu kórejského vývozu. Vývoz úplne liberalizovaných výrobkov od začiatku predbežného vykonávania dohody sa však v prípade oboch strán zvýšil. V súčasnosti sa dôraz kladie na riadne vykonávanie dohody. Touto dohodou sa zaviedlo komplexné monitorovanie založené na rôznych výboroch a pracovných skupinách, ktorých zasadnutia sa uskutočnili počas prvého roka vykonávania dohody. Vyhliadky do budúcnosti sú sľubné a napriek skutočnosti, že niektoré vonkajšie faktory nesúvisiace s dohodou, ako napr. kríza eura, spôsobujú neočakávané ťažkosti, je pravdepodobné, že situácia sa bude v dlhodobom horizonte stabilizovať a umožní, aby sa dvojstranný obchod rozvíjal v maximálnej možnej miere. [1] FTA sa predbežne vykonáva v EÚ až do jej ratifikácie všetkými členskými štátmi EÚ. Informácie o stave ratifikácie sa nachádzajú na internetovej stránke Rady venovanej dohodám: http://www.consilium.europa.eu/policies/agreements/search-the-agreements-database?command=details&id=&lang=en&aid=2010036&doclang=EN [2] Ú. v. EÚ L 145, 31.5.2011, s. 19.